
Különböző demográfiai csoportok társas támogatásának vizsgálata kvantitatív kérdőíves kutatás segítségével

Kulcsszavak: társas támogatás, társas kapcsolatok, demográfiai változók, kvantitatív, észlelt jelenség
A kutatás célja a különböző demográfiai csoportok társas támogatásának feltárása volt egy szekunder szakirodalmi elemzés és egy primer kvantitatív kérdőíves vizsgálat segítségével. A társas támogatás többdimenziós jelensége és annak formái – érzelmi, instrumentális, információs, társassági és megbecsülési támogatás – alkották az elméleti alapot. Vizsgáltam az észlelt és elvárt támogatás közötti különbségeket, az adekvát támogatás fogalmát, a társas kapcsolatok jellegét, valamint a társas támogatás minőségi – mennyiségi, strukturális – funkcionális, objektív – szubjektív jellemzőit.
A primer kutatás egy online kérdőív alkalmazásával készült, melyet kényelmi és hólabda mintavételi technikával terjesztettem. Bár a minta nem reprezentatív, a nemek aránya kiegyensúlyozott volt, és összehasonlítható elemszámú Y és Z generációs válaszadót értem el. Az SPSS programmal végzett elemzések azt mutatták, hogy a válaszadók magas szintű észlelt társas támogatásról számoltak be, ugyanakkor bizonyos dimenziók – például az érzelmi támogatás – esetében az igények meghaladták az észlelt szinteket.
A kutatás számos érdekes eredményt hozott: a nők magasabb társas támogatási igényeket és elvárásokat jeleztek, míg a férfiak szociális interakcióik gyakorisága volt kiemelkedőbb. Kevés szignifikáns különbség volt a generációk között, bár a fiatalabb korosztály szorosabb családi kapcsolatai meghatározóak voltak. Az együttélési formák szintén befolyásolták a támogatási szinteket: a családdal élők magasabb érzelmi és instrumentális támogatásról számoltak be, a más társas kapcsolatokkal való együttélés negatívan hatott az észlelt és elvárt szintekre.
A kutatás korlátai közé tartozik a minta reprezentativitásának hiánya és a demográfiai változók korlátozott száma, például a kapcsolati vagy egészségügyi státusz mellőzése. A jövőben célom a kérdőív fejlesztése és a jelenleg alul reprezentált csoportok bevonása a pontosabb elemzés érdekében. A kutatás eredményei hasznos alapot nyújtanak a társas támogatás mechanizmusainak megértéséhez, különös tekintettel annak szociális és pszichológiai hatásaira, de nem általános érvényűek.



